Σελεγούδι Λακωνίας

Το Σελεγούδι είναι χωριό της Έξω Μάνης (Μανιάτικα Μπαρδουνοχώρια), στις υπώρειες του όρους Πρωτάς, στην οροσειρά του Ταϋγέτου, σε υψόμετρο, περ. 450μ. και βρίσκεται 22 χλμ. ΒΔ του Γυθείου. Ανήκει στο Δημοτικό Διαμέρισμα Σμύνους του δήμου Ανατολικής Μάνης  του νομού Λακωνίας και βρίσκεται κοντά στην πηγή του ποταμού Σμύνου. Το όνομά του, πιθανόν, προέρχεται από τη σλαβική λέξη "selo", που σημαίνει χωριό 

 Ιστορικό 
Το Σελεγούδι, πιθανότατα, ιδρύεται το 17ο αι., καθώς η πρώτη γραπτή του αναφορά βρίσκεται  στον κώδικα Muazzo (1695) ως villa Selegadi και καταχωρείται στην Alta Maina (Υψηλή=Άνω Μάνη), εμφανίζοντας 25 οικίες και 47 μάχιμους άνδρες. Στην Alta Maina καταχωρείται και στην ακριβέστερη απογραφή Grimani (1700) ως Sellegudhi, με 9 οικίες και 44 κατοίκους. Στα αρχεία Nani (1703-4) υπάρχει ως Seligudi, ενώ σε απογραφή του 1704 ως Selegudi. Στο ποίημα του Νηφάκη "Ιστορία της Μάνης όλης, ήθη, χωριά και ιντράδες δια στίχων πολιτικών" (1798), το Σελεγούδι κατατάσσεται στην Καπετανία της Μηλιάς, όπως και στην Etat du Μagne (1813). Τέλος, στη γαλλική Expedition Scientifique du Moree (1829) καταχωρείται στο Τμήμα Μαλεύρι.

Κατά την β΄Οθωμανική περίοδο (1715-1821) το Σελεγούδι κατατάσσεται στα μανιάτικα Μπαρδουνοχώρια της "Δώθε Ρίζας" με αμιγή χριστιανικό πληθυσμό σε αντίθεση με τα χωριά της απέναντι του ποταμού Σμύνου πλευράς, όπου κυριαρχούσε το μουσουλμανικό στοιχείο. Εκείνη την περίοδο, η σύνδεση του Σελεγουδίου με την καπετανία του Παναγιώταρου Βενετσανάκη, από τη γειτονική Καστάνια (μικρή Καστάνια ή Καστάνιτσα) φαίνεται και από την κατοίκηση του χωριού από απογόνους ή συγγενείς του Παναγιώταρου, όπως οι Βενετσανάκης Αναγνώστης, Βενετσανάκης-Μουτζουρίδης Γεώργιος και Βενετσανάκης-Λιακουνάκος Γεώργιος.

Η συμμετοχή των Σελεγουδιωτών στον Αγώνα του 1821 υπήρξε σημαντική, όπως φαίνεται και από τα αξιώματα που έλαβαν ορισμένοι από αυτούς, και ειδικότερα:

Βενετσανάκος-Μουτζουρίδης Γεώργιος, ταξίαρχος, Βενετσανάκης Ν. Αναγνώστης, εκατόνταρχος, Χειλάκος Δημήτριος, υπαξ. α΄τάξης, Βενετσανάκης-Λιακουνάκος Γεώργιος, υπαξ. β' τάξης, Δημητράκος-Εξαρχάκος Αναγνώστης, υπαξ. β΄τάξης.

Στους εκλογικούς καταλόγους της δεκαετίας του 1840 οι οικογένειες που εμφανίζονται στο Σελεγούδι (αλφαβητικά) είναι: Βενετσανάκος, Γιαννακούρης (-ος), Γρηγοράκος, Διακουμάκος, Κωνσταντάκος, Λαμπρινάκος, Μανώλης, Μαραβέλιας, Μαυροειδάκος, Μουτζουράκος (-ίδης), Ξανθάκος, Παπαδάκος, Τζακαλάκος, Τζανετάκος, Τριβάκος και Χειλάκος. Μεγαλύτερη εκπροσώπηση στους εκλογικούς καταλόγους έχουν οι οικογένειες Γιαννακούρου, Χειλάκου, Βενετσανάκου-Μουτζουρίδη, Μαραβέλια και Διακουμάκου.

Κατά την περίοδο του εμφυλίου πολέμου (1946-9) το Σελεγούδι έγινε μάρτυρας μαχών και επεισοδίων και από τις δύο αντιμαχόμενες πλευρές, ωστόσο, μετά τη λήξη των συγκρούσεων η ζωή στο χωριό συνεχίστηκε με σύμπνοια, αφήνοντας στο παρελθόν συγκρούσεις και ιδεολογικές διαφορές. 

 Οικονομία 
Η οικονομία του Σελεγουδίου στηρίχθηκε στην παραγωγή ελαιόλαδου, μεταξιού, σύκων και άλλων γεωργικών προϊόντων.

 Μνημεία 
Το αρχαιότερο μνημείο στο Σελεγούδι είναι ο μεταβυζαντινός ναός των Αγ. Θεοδώρων, οι οποίοι, προφανώς, αποτέλεσαν τον πυρήνα χωροταξικής διάταξης του χωριού. Πρόκειται για μονόχωρο, δρομικό, κεραμοσκεπή, με δίλοβο καμπαναριό και τριμερή αψίδα ιερού. Ο ναός σώζει τοιχογραφίες του 18ου αι. και έχει κηρυχθεί διατηρητέος, δυνάμει της ΥΠΠΟ/ΑΡΧ/Β1/Φ30/963/199/10-4-1989 (ΦΕΚ 268/Β/17-4-1989) Απόφασης.

 Δημογραφική εξέλιξη 
Η δημογραφική εξέλιξη του οικισμού κατά τα τελευταία έτη, είναι η εξής:
 Έτος  Πληθυσμός 1951  224 2001  70 2021  77

 Παραπομπές 

Κατηγορία:Χωριά της περιφερειακής ενότητας Λακωνίας
Κατηγορία:Μάνη
Κατηγορία:Δήμος Ανατολικής Μάνης